  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртилэн тӧроез Александр Бречалов Ижкарысь Индустри ёросын ужъя пумиськонъёсыз дыръя Кызьпу арамаез куинь ар ӵоже умоятыны тыршозы шуыса вераз. Со сярысь элькун тӧролэн но кивалтэтлэн пресс-службазы ивортӥз. « Кызьпу арама – Индустри ёрос понна валтӥсез ӵектос. Со туж дуно усе – 350 миллион манетлэсь трос, но со туж кулэ, соин ик улонэ пыӵатыны висъям дырзэ кулэстыны тыршом. Али милям 7 ар висъямын, но ми 3 ар ӵоже лэсьтыны турттом. Со понна вань луонлыкъёсмы вань » Александр Бречалов, Удмуртилэн тӧроез Александр Бречаловлэн кылъёсызъя, спонсоръёс но партнёръёс юрттэмен паркез умоятыны туэ ик 15 миллион манет пала коньдон висъялозы. Нош вуоно арын «Комфортная городская среда» программая лыктӥсь уксёез кутозы. Озьы эшшо 115 миллион манет пала висъялозы. Со сяна, Россилэн кивалтэтэзлэн юрттэмез вылэ оскисько. Кызьпу арамаез умоятон концепция кылдытэмын ини. Солэн инъетэз карын улӥсьёслэн ӵектонъёссы луизы. Парклэсь оглом 92,4 сюрс квадрат метрзэ выльдыны кулэ. Отчы поръяны сюресъёс, тыл, липетэн пуконъёс лэсьтыны, сяськаос мерттыны чаклало. Авангардной ульча палась интызэ калыкен ужрадъёс ортчытъяны кутозы. Отын амфитеатрен липето сцена, вузкарон павильонъёс, шутэтскыны но спортэн вырыны чаклам липето интыос луозы. Озьы ик паркын баскетболэн, волейболэн, футболэн шудыны интыос, воркаутэн вырыны но мукет интыос радъялозы. Арама котыр велосипедэн ворттылыны, толалтэ куасэн ветлыны сюресъёс лэсьтозы, гужем бызьылыны сюресъёс вӧлдозы. Шундыӝужан пал люкетаз калыктодос (этнографической) площадка кылдытозы. Отчы Шунды-мумылы синпелет пуктозы. Нылпиослы висъям площадкаын куинь пӧртэм шудон интыос радъялозы. Нош пуныосын поръясьёслы нимаз инты кельтозы. Кызьпу арамаез умоятон сизьым люкетлы люкемын. Туэ гудырикошконэ нырысетӥ люкетсэ мытозы. Со улсын Карлутка шур доры туала, каньыл тубатъёс лэсьтозы но пандусъёс пуктозы. Пусъём,2018-тӥ арын рейтингъя куара сётонын парк 6-тӥ инты басьтӥз но, сое «Формирование комфортной городской среды» федерал программае кутӥзы. Нош 2022-тӥ арын Ижкарын улӥсьёс сое умоятон понна тужгес трос куараоссэс сётӥзы. Тегъёс: Кызьпуарама Ижкар АлександрБречалов Удмуртия лэсьтӥськон паркъёс  